- 27 drept i angrep på begravelsesfølge i Damaskus
Det opplyser aktivistgruppen Syrian Observatory for Human Rights. Et stort antall mennesker skal også ha blitt såret i eksplosjonen i Jaramana-bydelen sør i den syriske hovedstaden tirsdag ettermiddag. Ifølge et øyenvitne kan så mange som 150 mennesker ha blitt såret, skriver nyhetsbyrået AFP. Andre opplyser at det er mange barn blant de drepte. En stor gruppe var i ferd med å begrave to menn som ble drept i kamphandlinger i byen mandag da det smalt igjen. De to mennene skal ha vært tilhengere av president Bashar al-Assads regime, og de skal ha kjempet mot opprørerne. Begge ble drept av en bombe mandag. Det er uvisst hvem som har satt ut bomben som rammet begravelsesfølget. Syrisk media anklager opprørerne for å stå bak, men opprørerne selv påstår det er regjeringsstyrker som har satt ut bomben i et forsøk på å dra oppmerksomhet bort fra de mange likene som ble funnet i Daraya i helgen.
En bilbombe som gikk av ved et begravelsesfølge tirsdag tok livet av 27 personer.